Title: ระเบียบเทศบาลตำบลบางพลี ว่าด้วยการรักษาความเป็นระเบียบเรียบร้อยและความปลอดภัย ในการให้ประชาชนเข้าตรวจดูข้อมูลข่าวสาร พ.ศ. 2552

ระเบียบเทศบาลตำบลบางพลี

ระเบียบเทศบาลตำบลบางพลี
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสาร
พ.ศ.
๒๕๕๒[๑]

อาศัยอำนาจตามความในมาตรา ๙
แห่งพระราชบัญญัติข้อมูลข่าวสารของราชการ พ.ศ. ๒๕๔๐ และข้อ ๔
แห่งประกาศคณะกรรมการข้อมูลข่าวสารของราชการ ลงวันที่ ๒๔ กุมภาพันธ์ พ.ศ. ๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูเทศบาลตำบลบางพลีจึงวางระเบียบไว้
ดังต่อไปนี้

ข้อ ๑
 ระเบียบนี้เรียกว่า ระเบียบเทศบาลตำบลบางพลี
ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร
พ.ศ. ๒๕๕๒

ข้อ ๒
 ระเบียบนี้ให้ใช้บังคับตั้งแต่วันถัดจากวันที่ได้ประกาศโดยเปิดเผยที่สำนักงานเทศบาลตำบลบางพลีแล้วเจ็ดวัน

ข้อ ๓
 ให้นายกเทศมนตรีตำบลบางพลีรักษาการตามระเบียบนี้และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้ให้นายกเทศมนตรีตำบลบางพลีมีอำนาจวินิจฉัยสั่งการตามที่เห็นสมควร

ข้อ ๔
 ให้ประชาชนเข้าตรวจดู ศึกษา ค้นคว้า
ข้อมูลข่าวสารของราชการได้ ณ ศูนย์ข้อมูลข่าวสารเทศบาลตำบลบางพลี
ซึ่งอยู่ที่อาคารสำนักงานเทศบาลตำบลบางพลี ถนนสุขาภิบาล ๒ ตำบลบางพลีใหญ่
อำเภอบางพลี จังหวัดสมุทรปราการ หมายเลขโทรศัพท์ ๐ - ๒๓๓๗ - ๓๐๘๖ ในวันและเวลาราชการ

ข้อ ๕
 ประชาชนผู้เข้าตรวจดูข้อมูลข่าวสารต้องแต่งกายสุภาพ
หรือตามความนิยมของท้องถิ่น

ข้อ ๖
 ห้ามนำอาวุธเข้าไปในศูนย์ข้อมูลข่าวสาร

ข้อ ๗
 ห้ามนำอาหารหรือเครื่องดื่มมึนเมา
เข้าไปรับประทานหรือดื่มในศูนย์ข้อมูลข่าวสาร

ข้อ ๘
 ห้ามนำสัตว์เลี้ยงเข้าไปในศูนย์ข้อมูลข่าวสาร

ข้อ ๙
การใช้สถานที่ ต้องเคารพสถานที่ ไม่ส่งเสียงดังจนเป็นการรบกวนผู้อื่นและต้องรักษาความเป็นระเบียบเรียบร้อย

ข้อ ๑๐
ประชาชนผู้ขอเข้าตรวจ ศึกษา ค้นคว้า
ต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

ข้อ ๑๑
 การตรวจ การค้นคว้า
ศึกษาข้อมูลข่าวสารใด พึงใช้ความระมัดระวังและรักษาเยี่ยงวิญญูชน

ข้อ ๑๒
 เมื่อตรวจ ค้นคว้า ศึกษาเสร็จแล้ว
ให้นำไปคืนแก่เจ้าหน้าที่ประจำศูนย์ข้อมูลข่าวสาร

ข้อ ๑๓
 ห้ามนำข้อมูลข่าวสารใดออกนอกศูนย์ข้อมูลข่าวสาร
เว้นแต่ได้รับอนุญาตจากเจ้าหน้าที่ประจำศูนย์ข้อมูลข่าวสาร

ข้อ ๑๔
 ผู้ใดประมาทเลินเล่อหรือจงใจทำให้ข้อมูลข่าวสารใด
ชำรุด เสียหาย สูญหายต้องรับผิดชอบชดใช้ค่าเสียหายหรืออาจถูกฟ้องร้องดำเนินคดีทางศาลได้

ข้อ ๑๕
 การยืมหนังสือหรือขอสำเนาข้อมูลข่าวสารใด
ต้องได้รับอนุญาตและเสียค่าธรรมเนียมตามที่เทศบาลตำบลบางพลีกำหนด

ข้อ ๑๖
 ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสาร สามารถแจ้งให้ผู้นั้นออกจากศูนย์ข้อมูลข่าวสารด้วยวิธีอันสมควร

ประกาศ
ณ วันที่ ๑๖ มีนาคม พ.ศ. ๒๕๕๒
พัฒนพงศ์
 จงรักดี
นายกเทศมนตรีตำบลบางพลี

ปริยานุช/ผู้จัดทำ
๙
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๙ ง/หน้า ๑/๔ มิถุนายน ๒๕๕๒